Gauteng-premier gekap oor e-tolArgieffoto. Solly Msimanga, die DA se premierskandidaat vir Gauteng, het David Makhura, premier van provinsie, Maandag daarvan beskuldig dat hy die ware probleme rakende die ongewilde e-tolstelsel ontduik. Msimanga het die uitlatings gemaak ná afloop van Makhura se provinsiale rede. Maroela Media het vroeër berig Makhura het inwoners van die provinsie Maandag in sy toespraak verseker dat e-tol die volle aandag van die regerende party geniet. Hy het gesê dat 21 regeringspanne glo hard aan die werk is om ŉ oplossing vir die e-tolsituasie te vind. Msimanga het egter teruggekap deur te sê die kontrak vir die e-tolstelsel is inteendeel hernu. “Makhura maak al van 2016 dieselfde bewerings. Ek het geen daadwerklike planne of iets oor die werklike stand van sake in die provinsie gehoor nie. Hy beweer Ramaphosa hanteer glo die e-tolsaak? Ek sê jou nou dat die e-tolkontrak hernu is tot 2019 met die opsie van 2021,” het Msimanga gesê. David Makhura, premier van Gauteng. Foto: GCIS Elektroniese tolwese (ETC) het verlede maand egter ontken dat Gauteng se e-tolkontrak met die Suid-Afrikaanse Nasionale Padagentskap (Sanral) hernu is, soos Msimanga beweer. Volgens ETC is dié kontrak wel verleng maar nié hernu nie, soos per bepalings van die kontrak wat in 2009 tussen die partye aangegaan is. Makhura het ook in sy toespraak gesê dat hoewel die gebruikersbetaalbeginsel nié bevraagteken word nie, e-tol lewenskoste verhoog en dus onvolhoubaar is. Mandisa Mashego, voorsitter van die EFF in Gauteng, is ook van mening dat Makhura se toespraak tekortgeskiet het. “Sy toespraak het geen terugvoer gegee oor projekte wat hy voorheen aangekondig het nie,” het Mashego gesê. “Daar was geen werklik prestasies sedert sy vorige provinsiale rede nie. Hulle het nie die Life Esidimeni-eisers betaal nie, e-tol is in ŉ ernstige krisis gedompel…. Hy sê hulle is nie teen die gebruikersbetaalbeginsel nie, maar hulle is teen e-tol. Hy het die wetgewer mislei,”’ het Mashego gesê.